# Die Schedelsche Weltchronik (deutsch):088

| 087 <<<Vorheriges Blatt | Die Schedelsche Weltchronik Blatt LXXXVIII | Nächstes Blatt>>> 089 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## LXXXVII verso:

Antiochus spondius was Antiochi pij sun. der dann von dem konigreich vnder die Parthos flohe.
Mitridates pharnacis des konigs Partho rum sun. was ein konig ponti. bey Sinope geporn vnd erzogen. dieweil er noch ein kint was starben ime seine eltern als er aber wuchs do bracht er das nahend volck vnd die Scithier in seinen gewalt. vnd fu$^e$ret mit den ro$^e$mern xl. iar einen grausamen krieg vnd erobert Bithimiaz vnd Capodaciam. vnd bekrieget Asiaz Phrigiam paphlagoniam vnd macedoniam. Sie sagen das er. xxij. zungen (dann er herschet vber souil nacion) geku$^e$ndt hab. vnd ye eine also wol als die andern. so wz der kriechyschen schrift bericht. daru$^e$mb fliße er sich auch der musica. er was großer nu$^e$chterheit vnd der arbeit allergedultigst. den hat Cn. pompeius in eim nechtlichen streit vberwunden. sein wagenburg zerissen. vnd seinen. xl$^m$. erslagen. Pharnaces sein sun hat nach erto$^e$dtung der andern su$^e$ne ein heer wider den vater gefu$^e$rt. vnd als Mitridates seinen sun von hoher mawr lang vergebens gebetten het do stig er pald herab zu seinen weibern. kotzen. vnd tochtern. vnd raichet inen allen vnnd zu lest auch imselbs das gift. aber er mocht vor ertzney damit er sich fu$^e$rbewaret het nit sterben. sunder er vergienge bey Boßphoruz. der regiret. xl. iar. vnd wardt auß verwilligung Pompey in eim koniglichen begraben. bey Sinopem bestattet.
Demetrius was ein bruder des vorgenanten antiochi. den alexander der iuden konig erslu$^o$g.
Philippus der letst konig Sirie vnd Asie hat imm vierden des reichs alexandri zeregirnn angefangen vnd zway iar geregirt. Bey des herrschung flohe anthiochus sein vetter zu den Parthiern vnd ergabe sich Pompeyo. nach demselben wardt Philippus pald von Gabino dem ro$^e$mischen ratherrnn gefangen. vnd sitn reich den ro$^e$mern vndertanig. vnd das reich Syrie endet sich. das doch. ij$^c$. xx. iar. vnder. xvij. konigen geweeret hat.
Nach dem letsten konig Syrie. wardt Syria vom Pompeyo den Ro$^e$mern zinsper gemacht. Pompeius kom gein iherusalem. vnd name die statt ein. erofnet den tempel. vnd gieng bis in sancta santorum. begabet Hircanum mit dem bischofthumb. fu$^e$ret Aristobolum seinen bruder hin. dess mals haben die iuden ir freyhait gantz abgelegt vnd angefangen den ro$^e$mern vnderworffen zesein. vnd Pompeius hat Scauro dem fu$^e$rsten die verwesung oder pflegnus desselben lands empfolhen. vnd zwu schar volcks bey ime gelassen.
Gabinus wardt in Syriam gesendet. daselbst nach Scauro der verwesung zepflegen. der befalhe Hircano die sorg des tempels. vnnd taylet das volck der iuden in fu$^e$nff versamlung. als sprechende die hohfart des iudischen lands.
Grassus der ro$^e$misch ratherr vnd mitgesandter Pompey wardt nach absterben des obgenanten Gabini an sein statt zu eim verweser Syrie von dem ro$^e$mirat geordnet. allermaist das er die Pathos die an Syriam stießen vnd widerspenig warnn stillen solt. Diss was einfast geitzig man vnersatlicher geitzigkeit. do er ho$^e$ret von des tempels zu iherusalez reichtumb. die doch Pompeius vnberu$^e$rt het gelaßen. do kome er gein Jherusalem. gienge durch den tempel vnd name dauon zwaytausentpfund werdt. von dannenn zohe er durch Mesopotamiam in Parthiam. vnd durch den fluss Eufratem. vnd do er mit den seinen bis zu der statt Caram komen was komen ime die Parthi pald entgegen. vnd verduckten die ro$^e$mer mit geschoß. vnd verfolgten Crassum mit eilendem raysigem gezeu$^e$g vnnd erslu$^o$gen ine. Ettlich schreiben er sey von gold im in seinen mund gegoßen gestorben.
Cassius der verweser Sirie was ein nachkomen Crassi. der beweget zu letst ein heer wider Octauianum. ix$^c$. pfund silbers auß den iuden schetzende. Zu letst wardt er von den Philippis erslagen.